संन्यास से हैरान पूर्व क्रिकेटरों ने सचिन को किया सलाम  
क्रिकेट जगत ने सचिन तेंदुलकर के अंतरराष्ट्रीय क्रिकेट से संन्यास लेने पर उनकी तारीफों के पुल बांधते हुए कहा कि रिकॉर्ड के बादशाह की उपलब्धियों तक पहुंचना किसी भी बल्लेबाज के लिए नामुमकिन होगा।
क्रिकेट जगत ने सचिन तेंदुलकर के अंतरराष्ट्रीय क्रिकेट से संन्यास लेने पर उनकी तारीफों के पुल बांधते हुए कहा कि रिकॉर्ड के बादशाह की उपलब्धियों तक पहुंचना किसी भी बल्लेबाज के लिए नामुमकिन होगा। इस 39 वर्षीय क्रिकेटर के वनडे से संन्यास लेने की घोषणा के तुरंत बाद इस पर प्रतिक्रियाएं आने लगी। पूर्व भारतीय कप्तान सौरव गांगुली ने कहा, ‘मुझे लगता है कि उन्हें पाकिस्तान के खिलाफ शृंखला में खेलना चाहिए था। लेकिन यह उनका फैसला है और यह सही है। इस पर सवाल उठाए जा रहे थे कि उन्हें वनडे क्रिकेट खेलना चाहिए या नहीं लेकिन मैं उनके फैसले से हैरान नहीं हूं। उन्होंने वही किया जो उन्हें सही लगा।’ उन्होंने कहा, ‘मुझे नहीं लगता कि उनपर चयनकर्ताओं की तरफ से किसी तरह का दबाव था। यह उनका खुद का फैसला था। उन्हें कोई बाहर नहीं कर सकता था।’ तेंदुलकर के पहले कप्तान रहे के श्रीकांत ने कहा कि वह इस बल्लेबाज के फैसले से हैरान हैं। उन्होंने कहा, ‘मैं उनके फैसले से हैरान हूं लेकिन वह सम्मान के साथ वनडे क्रिकेट को अलविदा कह रहे हैं। मुझे पूरा विश्वास है कि वह टेस्ट क्रिकेट से भी सम्मान के साथ विदा होना चाहेंगे। उनकी निगाह ऑस्ट्रेलिया के खिलाफ अच्छी टेस्ट शृंखला पर होगी।’ श्रीकांत ने कहा, ‘उन्होंने पाकिस्तान के खिलाफ हमेशा अच्छा प्रदर्शन किया लेकिन उन्होंने हमेशा अच्छे आक्रमण के खिलाफ बेहतर खेल दिखाया। चाहे वह 1992 विश्व कप हो या 2003 या फिर 2011 का विश्व कप उन्होंने हमेशा पाकिस्तान के खिलाफ अच्छा प्रदर्शन किया।’